P6_TA(2004)0111

Πρόοδος της Ρουμανίας στην πορεία προς την ένταξη

Ψήφισμα του Ευρωπαϊκού Κοινοβουλίου σχετικά με την πρόοδο που πραγματοποίησε η Ρουμανία ενόψει της ένταξής της (CΟΜ(2004)0657 — C6-0151/2004 — 2004/2184(INI))

Το Ευρωπαϊκό Κοινοβούλιο,

- έχοντας υπόψη την τακτική έκθεση της Επιτροπής για το 2004 σχετικά με την πρόοδο που πραγματοποίησε η Ρουμανία ενόψει της ένταξής της, καθώς και το στρατηγικό έγγραφο της Επιτροπής για την πρόοδο που σημειώθηκε στη διαδικασία διεύρυνσης (COM(2004)0657 — C6-0151/2004),

- έχοντας υπόψη τα συμπεράσματα της Προεδρίας του Ευρωπαϊκού Συμβουλίου της Κοπεγχάγης της 12ης και 13ης Δεκεμβρίου 2002 και τα συμπεράσματα του Ευρωπαϊκού Συμβουλίου των Βρυξελλών της 12ης και 13ης Δεκεμβρίου 2003,

- έχοντας υπόψη όλα τα ψηφίσματά του από την έναρξη της διαδικασίας ένταξης,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων (A6-0061/2004),

A. λαμβάνοντας υπόψη ότι η Ρουμανία κατέβαλε μεγάλες προσπάθειες ενόψει της ένταξής της στην Ευρωπαϊκή Ένωση,

Β. λαμβάνοντας υπόψη ότι η αξιολόγηση της Ρουμανίας έχει ως γνώμονα τον αυστηρό σεβασμό των κριτηρίων της Κοπεγχάγης και των συμπερασμάτων της Προεδρίας του Ευρωπαϊκού Συμβουλίου του Ελσίνκι της 10ης και 11ης Δεκεμβρίου 1999, καθώς και την αρχή της διαφοροποιημένης προσέγγισης,

Γ. λαμβάνοντας υπόψη ότι απαιτούνται πρόσθετες προσπάθειες, ειδικότερα στους τομείς της δικαιοσύνης και των εσωτερικών υποθέσεων σε ό,τι αφορά τον αγώνα κατά της διαφθοράς, του οργανωμένου εγκλήματος και τον έλεγχο των συνόρων, τον τομέα του ανταγωνισμού κατά το σκέλος που αφορά τις κρατικές ενισχύσεις, καθώς και στον τομέα του περιβάλλοντος σε ό,τι αφορά την εφαρμογή της νομοθεσίας σε όλους τους τομείς και την ευθυγράμμιση της οριζόντιας νομοθεσίας,

Πολιτική κατάσταση και κριτήρια

1. αναγνωρίζει ότι, όπως συμπεραίνει η έκθεση της Επιτροπής, η Ρουμανία πληροί τα πολιτικά κριτήρια της Κοπεγχάγης και ενίσχυσε τη σταθερότητα των θεσμών της, διασφαλίζοντας τη δημοκρατία, την υπεροχή του δικαίου, το σεβασμό των ανθρωπίνων δικαιωμάτων και την προστασία των μειονοτήτων, τόσο της ουγγρικής όσο και των Ρομ, με την επιφύλαξη ότι πρέπει να συνεχιστούν και ενισχυθούν οι μεταρρυθμίσεις στους τομείς της δικαιοσύνης και της δημόσιας διοίκησης, καθώς και να ενταθεί ο αγώνας κατά της διαφθοράς·

2. συγχαίρει τη Ρουμανία για την πρόοδο που έχει επιτελέσει στο θέμα των διοικητικών και δικαστικών μεταρρυθμίσεων καθώς και για την έναρξη της στρατηγικής για τη μεταρρύθμιση της δημόσιας διοίκησης, που ήταν απαραίτητη ενόψει της αποκέντρωσης και αποσυγκέντρωσης του δημόσιου τομέα καθώς και για τον συντονισμό των πολιτικών· είναι πεπεισμένο ότι η Ρουμανία αναγνωρίζει πόσο σημαντικό είναι να συνεχισθούν κατά προτεραιότητα οι διοικητικές και δικαστικές μεταρρυθμίσεις και ότι θα συνεχίσει να καταβάλλει μεγάλες προσπάθειες για τη συστηματική εφαρμογή των εν λόγω μεταρρυθμίσεων·

3. ενθαρρύνει τη Ρουμανία να προχωρήσει ταχέως στην οδό της μεταρρύθμισης του δημόσιου τομέα κατά προτεραιότητα, που είναι απαραίτητη για την ομαλή ενσωμάτωση της Ρουμανίας στην Ευρωπαϊκή Ένωση· συνιστά να δοθεί ιδιαίτερη προσοχή στην εφαρμογή των διατάξεων της στρατηγικής του Μαΐου 2004 για τη μεταρρύθμιση της δημόσιας διοίκησης, με ιδιαίτερη έμφαση στις σωστές αποδοχές των δημόσιων υπαλλήλων, στις προαγωγές βάσει της αξιοκρατίας και των ανοικτών διαγωνισμών, και στη βελτίωση της στελέχωσης και της κατάρτισης· επικροτεί την έγκριση του κώδικα δεοντολογίας δημοσίων υπαλλήλων το Φεβρουάριο του 2004·

4. επικροτεί τις προσπάθειες που κατέβαλε η Ρουμανία στον τομέα της αποκέντρωσης και της τοπικής αυτοδιοίκησης, και ειδικότερα τη "στρατηγική του Μαΐου 2004"· ανησυχεί, ωστόσο, για το γεγονός ότι η Ρουμανία δεν έχει ακόμη αντιμετωπίσει τα προβλήματα που είχε εντοπίσει η έκθεση του 2003 της Επιτροπής σε αυτό τον τομέα· τονίζει ότι έχει σημασία η ενίσχυση του διοικητικού προσωπικού και της οικονομικής διαχείρισης σε τοπικό επίπεδο, παράλληλα με τη διασφάλιση επαρκών εσόδων και ανθρώπινων και υλικών πόρων για την τοπική αυτοδιοίκηση·

5. αναγνωρίζει ότι, όπως το ίδιο είχε ζητήσει, η χρήση επειγόντων διαταγμάτων περιορίστηκε στις προβλεπόμενες από το ρουμανικό Σύνταγμα "έκτακτες περιστάσεις", θεωρεί, όμως, λυπηρό ότι, στην πράξη, η χρήση αυτής της πρακτικής δεν έχει μειωθεί και επαναλαμβάνει το αίτημά του προς τη ρουμανική κυβέρνηση να απέχει από τη χρήση επειγόντων διαταγμάτων και να χρησιμοποιεί τις κανονικές νομοθετικές οδούς· ζητεί έναν πιο σαφή και ρητό ορισμό των "έκτακτων περιστάσεων" στο πλαίσιο της έκδοσης των επειγόντων διαταγμάτων·

6. συγχαίρει τη Ρουμανία για την αναθεώρηση του Συντάγματός της τον Οκτώβριο του 2003, που συνέβαλε στον εξορθολογισμό της κοινοβουλευτικής διαδικασίας προσφέροντας στα δυο σώματα του Κοινοβουλίου αρμοδιότητα κατά προτεραιότητα για διάφορους τύπους νομοθετικών κειμένων και πιστεύει ότι θα πρέπει να συνεχιστούν οι προσπάθειες για τη βελτίωση της διαδικασίας διαμόρφωσης των πολιτικών καθώς και της νομοθετικής διαδικασίας·

7. καλεί τη Ρουμανία, και ειδικότερα τις δικαστικές αρχές, να θέσουν πλήρως σε εφαρμογή τους νόμους που αφορούν την ελεύθερη ενημέρωση· καλεί την κυβέρνηση και το Κοινοβούλιο της Ρουμανίας να διευκολύνουν τον έλεγχο του έργου τους από τα μέσα ενημέρωσης βελτιώνοντας τη διαφάνεια της νομοθετικής διαδικασίας·

8. εκτιμά πως, σε ό,τι αφορά την ελεύθερη έκφραση, το νομικό καθεστώς των δημοσιογράφων έχει βελτιωθεί, αλλά ανησυχεί λόγω της αύξησης των σοβαρών περιπτώσεων σωματικής βίας σε βάρος δημοσιογράφων που διενεργούν έρευνες και ζητεί να καταβληθούν προσπάθειες για τη διαλεύκανση αυτών των υποθέσεων· ανησυχεί επίσης για το γεγονός ότι η οικονομική κατάσταση πολλών οργανώσεων που δραστηριοποιούνται στον τομέα των μέσων ενημέρωσης παραμένει επισφαλής, παρέχοντας έτσι στις αρχές δυνατότητες για την άσκηση πιέσεων και εκτιμά επ' αυτού ότι απαιτούνται πρόσθετες προσπάθειες για την καλύτερη διασφάλιση της πλήρους αναγνώρισης της ελευθερίας έκφρασης·

9. καλεί τη Ρουμανία να εντείνει την στρατηγική και το σχέδιο δράσης που ενέκρινε η ρουμανική κυβέρνηση για την ολοκλήρωση της μεταρρύθμισης του δικαστικού συστήματος με εστίαση στην έμπρακτη εφαρμογή των εγκρινόμενων νόμων· προς το σκοπό αυτό καλεί τη Ρουμανία να προβλέψει το ταχύτερο επαρκείς ανθρώπινους και οικονομικούς πόρους που θα εξασφαλίσουν την αποτελεσματικότητά τους·

10. επικροτεί τα μέτρα που ελήφθησαν μέχρι σήμερα για το διαχωρισμό εκτελεστικής και δικαστικής εξουσίας, όπως π.χ. η αφαίρεση από τον Υπουργό Δικαιοσύνης της εξουσίας να διορίζει ή να προάγει δικαστικούς· ανησυχεί λόγω του συμπεράσματος της Επιτροπής ότι, σύμφωνα με πρόσφατη επίσημη έρευνα, επιβεβαιώθηκε το γεγονός ότι η εκτελεστική εξουσία συνεχίζει να επηρεάζει την έκβαση δικαστικών υποθέσεων και επαναλαμβάνει το αίτημά του να ενισχυθούν η ανεξαρτησία και ο επαγγελματικός χαρακτήρας της δικαιοσύνης· καλεί τη Ρουμανία να δημιουργήσει ένα περιβάλλον ευνοϊκότερο προς την άσκηση της δικαστικής εξουσίας, με περισσότερες προσλήψεις δικαστών και με την προσφορά σε αυτούς περισσότερων δυνατοτήτων διαρκούς κατάρτισης, μεταξύ άλλων με την εφαρμογή των καλύτερων πρακτικών που έχουν επαληθευθεί στις χώρες της ΕΕ· καλεί τη Ρουμανία να ακολουθήσει όλες τις συστάσεις της περιοδικής έκθεσης της Επιτροπής σε αυτό τον τομέα, ώστε να διασφαλισθεί ένα πραγματικό κράτος δικαίου·

11. καλεί επίμονα τη Ρουμανία να επιδιώξει σημαντική πρόοδο στο θέμα της αποκέντρωσης και της τοπικής αυτοδιοίκησης, παρέχοντας περισσότερους και επαρκέστερους οικονομικούς αλλά και ανθρώπινους πόρους στις τοπικές αρχές, εκσυγχρονίζοντας τις μεθόδους εργασίας, αυξάνοντας τους μισθούς και εξασφαλίζοντας αποτελεσματική κατάρτιση·

12. συγχαίρει τη ρουμανική κυβέρνηση για το γεγονός ότι ενέκρινε σειρά τριών νόμων σχετικά με το Ανώτατο Συμβούλιο Δημόσιας Διοίκησης, την οργάνωση του δικαστικού συστήματος και το καθεστώς των δικαστών και καλεί την δημόσια διοίκηση να ξεκινήσει την έμπρακτη εφαρμογή των νόμων αυτών που έχουν τεθεί σε ισχύ από τις 30 Σεπτεμβρίου 2004 και που αποσκοπούν στην αισθητή βελτίωση της ανεξαρτησίας και της αποτελεσματικότητας του δικαστικού συστήματος·

13. εκφράζει την ανησυχία του για το γεγονός ότι, παρά τις ανησυχίες που είχε εκφράσει η Επιτροπή σχετικά με τη νομοθεσία για την ελευθερία του συνεταιρίζεσθαι, η εγγραφή εναλλακτικών πολιτικών οργανώσεων που εκπροσωπούν εθνικές μειονότητες συνάντησε μείζονες διοικητικές δυσχέρειες που τις εμπόδισαν να συμμετάσχουν στις εκλογές·

14. διαπιστώνει ότι η διαφθορά εξακολουθεί να αποτελεί μείζονα πηγή ανησυχιών· ανησυχεί, διότι, σύμφωνα με τις εκτιμήσεις της Επιτροπής, ο αριθμός των επιτυχών διώξεων επί διαφθορά στη Ρουμανία παραμένει χαμηλός, ειδικά σε ό,τι αφορά τη διαφθορά σε υψηλά κλιμάκια· καλεί τη ρουμανική κυβέρνηση να εντείνει τις προσπάθειές της στον τομέα της καταπολέμησης της διαφθοράς και ειδικότερα στον αγώνα κατά της διαφθοράς σε υψηλά κλιμάκια· καλεί τη Ρουμανία να καταβάλει πρόσθετες προσπάθειες για να αποκτήσει μεγαλύτερο αίσθημα ευθύνης ο Εθνικός Οργανισμός Καταστολής της Διαφθοράς και να διασφαλισθεί η ανεξαρτησία και αποτελεσματικότητά του· επικροτεί τη θετική ανταπόκριση της Ρουμανίας στην έκκληση του Ευρωπαϊκού Κοινοβουλίου για αύξηση του προσωπικού του Γραφείου του Εθνικού Εισαγγελέα που είναι αρμόδιος για την πάταξη της διαφθοράς, καθώς επίσης και τη θετική συμμετοχή της Ρουμανίας στην Ομάδα κρατών του Συμβουλίου της Ευρώπης κατά της διαφθοράς (GRECO) και την καλεί να πράξει περισσότερα προς την κατεύθυνση αυτή·

15. καλεί τη Ρουμανία, ως χώρα καταγωγής, διέλευσης και προορισμού ατόμων που είναι θύματα σωματεμπορίου, να λάβει συγκεκριμένα μέτρα στον τομέα αυτό, όπως: ανάπτυξη της συνεργασίας των αρμόδιων ρουμανικών αρχών (αστυνομίας συνόρων, εθνικής αστυνομίας, δικαστικών αρχών, υπηρεσίας αλλοδαπών, Εθνικού Γραφείου Προσφύγων κλπ.) με τις αντίστοιχες αρχές των γειτονικών χωρών· καλεί τη Ρουμανία να διαβιβάζει αξιόπιστα ετήσια στοιχεία που θα επιτρέπουν την παρακολούθηση της προόδου της στον συγκεκριμένο τομέα·

16. συγχαίρει τη Ρουμανία για το σχέδιο δράσης του Ιουλίου 2004 σχετικά με την υιοθέτηση των κριτηρίων του Σένγκεν και καλεί τη Ρουμανία να το θέσει ταχέως και πλήρως σε εφαρμογή ώστε να επιταχύνει την διεργασία εκσυγχρονισμού του εξοπλισμού της, των υποδομών της και των ανθρώπινων πόρων της και να βελτιώσει τον έλεγχο και την επιτήρηση στα σύνορά της με την Ουκρανία, τη Μολδαβία και τη Μαύρη Θάλασσα·

17. συγχαίρει τη Ρουμανία διότι ανταποκρίθηκε στις διεθνείς εκκλήσεις και στα αιτήματα του Ευρωπαϊκού Κοινοβουλίου, καθιερώνοντας εθνικές προδιαγραφές για την προστασία των παιδιών και αυστηρούς κανόνες για την υιοθεσία σε διεθνές επίπεδο· εκτιμά ότι η ορθή εφαρμογή του νέου αυτού νομοθετικού πλαισίου θα βελτιώσει περαιτέρω την κατάσταση στο θέμα της προστασίας των δικαιωμάτων των παιδιών· υπενθυμίζει ότι θα πρέπει να συνεχίσει να δίνεται απάντηση σε όλες τις οικογένειες που πλήττονται από το δικαιοστάσιο και υποστηρίζει, ως εκ τούτου, την ιδέα της προσεχούς δημιουργίας διεθνούς επιτροπής η οποία θα εξετάσει ορισμένες περιπτώσεις·

18. ζητεί να δοθεί ιδιαίτερη προσοχή σε παιδιά και νεαρούς ενηλίκους που εγκαταλείπουν την κοινωνική προστασία και πρέπει να επανενταχθούν κατάλληλα στην κοινωνία, να υποστηριχτούν και να προστατευτούν από την κακοποίηση και την εκμετάλλευση·

19. συγχαίρει τη Ρουμανία για την ευθυγράμμιση της νομοθεσίας της με την πρακτική του Ευρωπαϊκού Δικαστηρίου Ανθρωπίνων Δικαιωμάτων σε ό,τι αφορά την αντιμετώπιση της κακομεταχείρισης στα κρατητήρια, ανησυχεί όμως για τις συνεχιζόμενες καταγγελίες περιπτώσεων κακομεταχείρισης στα αστυνομικά τμήματα, τις φυλακές και τα ψυχιατρικά νοσοκομεία και καλεί τις ρουμανικές αρχές να εξετάσουν ουσιαστικά όλες τις υποθέσεις κακομεταχείρισης και να προσαγάγουν στη δικαιοσύνη όλους όσοι ευθύνονται για παραβιάσεις των ανθρώπινων δικαιωμάτων·

20. εκφράζει σοβαρή ανησυχία σχετικά με το γεγονός ότι άνθρωποι με διανοητική αναπηρία κλείνονται αυθαίρετα σε φρενοκομεία, οι δε συνθήκες διαμονής και περίθαλψης σε πολλά ιδρύματα για άτομα με διανοητική αναπηρία είναι ανεπαρκείς σε βαθμό που να έχουν προκαλέσει το θάνατο δεκάδων ασθενών και έγκλειστων· καλεί τη Ρουμανία να αντιμετωπίσει κατεπειγόντως την κατάσταση αυτή και να διασφαλίσει ότι όλα τα νοσοκομεία και τα ιδρύματα θα διαθέτουν επαρκείς πόρους για τη δημιουργία κατάλληλων συνθηκών θεραπείας και διαμονής·

21. εκτιμά ότι η στρατηγική υπέρ των Ρομ, που αποβλέπει ρητά στην αντιμετώπιση των διακρίσεων σε βάρος τους έχει ασφαλώς τεθεί σε εφαρμογή, ανησυχεί όμως για την εκτίμηση της Επιτροπής σύμφωνα με την οποία οι βιαιοπραγίες και οι διακρίσεις σε βάρος της μειονότητας Ρομ — ακόμη και σε επίσημα θεσμικά όργανα — παραμένουν πολύ διαδεδομένες και καλεί τη ρουμανική κυβέρνηση να εντείνει τις παρεμβάσεις της σε αυτό τον τομέα και να δώσει προτεραιότητα στην εκπαίδευση και στην οικοδόμηση ικανοτήτων παράλληλα με τη λήψη ειδικών μέτρων για την καταπολέμηση των διακρίσεων· επικροτεί την πρόσφατη δημιουργία του Εθνικού Οργανισμού για τις Υποθέσεις των Ρομ·

Οικονομικά κριτήρια

22. συγχαίρει τη Ρουμανία με αφορμή τα συμπεράσματα της έκθεσης της Επιτροπής σύμφωνα με τα οποία η Ρουμανία πληροί τα κριτήρια που χαρακτηρίζουν μια βιώσιμη οικονομία αγοράς και έχει θέσει σε αυστηρή εφαρμογή ένα πρόγραμμα διαρθρωτικών μεταρρυθμίσεων που αναμένεται ότι θα της επιτρέψει να αντιμετωπίσει την ανταγωνιστική πίεση και τις δυνάμεις της αγοράς στο εσωτερικό της Ευρωπαϊκής Ένωσης·

23. καλεί τη Ρουμανία να επιφέρει βελτιώσεις προκειμένου να στηρίξει τη μακροοικονομική σταθερότητα και να εμβαθύνει τις διαρθρωτικές μεταρρυθμίσεις· επισημαίνει ότι, για να συνεχίσει να μειώνεται το έλλειμμα του δημόσιου τομέα, είναι απαραίτητες η διασφάλιση της δημοσιονομικής πειθαρχίας, η αδιάκοπη αναπροσαρμογή της τιμής των ενεργειακών προϊόντων επί τη βάσει της κάλυψης του κόστους και η βελτίωση των οικονομικών επιδόσεων των δημόσιων επιχειρήσεων·

24. καλεί τη ρουμανική κυβέρνηση να ολοκληρώσει τη διαδικασία ιδιωτικοποιήσεων, να διευθετήσει τις διαφορές που έχουν προκύψει από αυτή τη διαδικασία και να κλείσει σύντομα τις μη βιώσιμες επιχειρήσεις· εκτιμά ότι πρέπει να σημειωθεί πρόοδος σε ό,τι αφορά τη λειτουργία του δικαστικού συστήματος και της δημόσιας διοίκησης, προκειμένου να διασφαλισθεί η συνεκτική και προβλέψιμη εφαρμογή του δικαίου και να δημιουργηθεί έτσι ένα περιβάλλον ευνοϊκό για τις επιχειρήσεις και τους ξένους επενδυτές·

25. υπενθυμίζει ότι η φτώχεια παραμένει ένα πρόβλημα εξαιρετικά σοβαρό στη Ρουμανία, παρά την ελαφρά πτώση των δεικτών φτώχειας το 2003-2004· χαιρετίζει το έργο της ρουμανικής κυβέρνησης, η οποία ανέδειξε σε προτεραιότητα τον αγώνα κατά του κοινωνικού αποκλεισμού και της φτώχειας και σημείωσε πρόοδο ως προς τον εντοπισμό των κυριότερων προβλημάτων: των παιδιών που εγκαταλείπουν ένα δημόσιο ίδρυμα, των νέων που δεν μπορούν να έχουν πρόσβαση στην αγορά εργασίας, των οικογενειών των κατόχων γεωργικών εκμεταλλεύσεων, των συνταξιούχων, των αστέγων και των Ρομ, την ενθαρρύνει να αναζητήσει τις καταλληλότερες λύσεις· χαιρετίζει τη δημιουργία νομικού πλαισίου που θα διέπει την παροχή κοινωνικής βοήθειας με το οποίο επιδιώκεται η συμμετοχή των μη κυβερνητικών οργανώσεων στη διανομή αυτής της ενίσχυσης· καλεί τις ρουμανικές αρχές να συνεχίσουν την επεξεργασία στατιστικών στοιχείων σχετικά με τη φτώχεια και να ολοκληρώσουν το μνημόνιο περί κοινωνικής ένταξης που πραγματοποιείται από κοινού με την Επιτροπή·

26. συγχαίρει τη Ρουμανία για την έγκριση ενός σημαντικού όγκου νομοθεσίας σχετικά με την κοινωνική προστασία, την αύξηση των δημοσίων δαπανών σε αυτό τον τομέα και την έγκριση ενός κοινωνικού προγράμματος για το 2003-2004 με σκοπό την ενθάρρυνση του πνεύματος αλληλεγγύης· ταυτόχρονα τονίζει ότι θα πρέπει η Ρουμανία να λάβει δυναμικότερα μέτρα ώστε να δημιουργήσει ευκαιρίες για να ανοίξουν νέες επιχειρήσεις στη χώρα, σαν βάση για τη μελλοντική ευημερία, και προτρέπει τη Ρουμανία να συνεχίσει τη μεταρρύθμιση του συστήματος κοινωνικής προστασίας, ιδιαίτερα όσον αφορά τη βελτίωση των υπηρεσιών υγειονομικής περίθαλψης, συμπεριλαμβανομένων της ριζικής μεταρρύθμισης του ψυχιατρικού συστήματος και της διασφάλισης της κοινωνικής ένταξης των ατόμων με ειδικές ανάγκες·

Κριτήρια σχετικά με το κεκτημένο

27. εκτιμά ότι η Ρουμανία έχει επιτύχει ένα ικανοποιητικό επίπεδο ευθυγράμμισης στους περισσότερους τομείς και ότι, εάν η Ρουμανία διατηρήσει το σημερινό ρυθμό προόδου και τηρήσει τις δεσμεύσεις της, είναι στον σωστό δρόμο για να ολοκληρώσει την απαιτούμενη μεταφορά της νομοθεσίας στο εθνικό δίκαιο πριν από την προβλεπόμενη ημερομηνία ένταξης·

28. στηρίζει τη Ρουμανία στις προσπάθειές της για την ενίσχυση των διοικητικών ικανοτήτων της στους περισσότερους από τους τομείς του κεκτημένου· επισημαίνει ότι οι βελτιώσεις στο νομοθετικό τομέα και η έγκριση σχεδίων δράσης δεν επαρκούν· θα πρέπει να υιοθετηθούν σε όλους τους τομείς μηχανισμοί εφαρμογής και εκτέλεσης· θα πρέπει να ληφθούν ειδικά μέτρα ελέγχου και εφαρμογής των νόμων και να υποβάλλονται ετησίως ακριβή στοιχεία ώστε να καθίσταται δυνατή η αξιολόγηση της προόδου που επιτυγχάνεται με τα μέτρα αυτά·

29. καλεί τη Ρουμανία να ασχοληθεί ενεργά με τα μέτρα που θα πρέπει ακόμη να μεταφερθούν στο εσωτερικό δίκαιο και που αφορούν τους τομείς της ελεύθερης κυκλοφορίας των εμπορευμάτων, της ελεύθερης κυκλοφορίας των κεφαλαίων, των τελωνείων και του δημοσιονομικού ελέγχου·

30. καλεί τη Ρουμανία να βελτιώσει ουσιωδώς την εφαρμογή της νομοθεσίας σε όλους τους τομείς που σχετίζονται με το περιβάλλον· ζητεί από τη Ρουμανία να βελτιώσει την ευθυγράμμισή της με την οριζόντια νομοθεσία στον τομέα του περιβάλλοντοςκαι ειδικότερα στους τομείς της ποιότητας του αέρα, της διαχείρισης των απορριμμάτων, της ποιότητας του νερού και της προστασίας της φύσης, καθώς και σε ορισμένους άλλους τομείς·

31. επιδοκιμάζει το φιλόδοξο στόχο της ρουμανικής κυβέρνησης να αναπτύξει το Δέλτα του Δούναβη ως περιοχή υπαγόμενη στο πρόγραμμα Natura 2000 και ζητεί από την Επιτροπή να πλαισιώσει την προσπάθεια αυτή ως διασυνοριακή πρωτοβουλία με την Ουκρανία και να μεσολαβήσει στην υπάρχουσα σύγκρουση συμφερόντων η οποία, διαφορετικά, θα μπορούσε να σταθεί εμπόδιο στην πλήρη προστασία αυτής της σημαντικής φυσικής περιοχής της Ευρώπης·

32. εκτιμά ότι, στον τομέα των κρατικών ενισχύσεων, ο απολογισμός των ρουμανικών αρχών σε ό,τι αφορά την εφαρμογή της νομοθεσίας θα πρέπει να βελτιωθεί αισθητά·

33. καλεί επίμονα τη Ρουμανία να μεριμνήσει για την αδιάλειπτη τήρηση υψηλών προδιαγραφών, σύμφωνων προς το κοινοτικό κεκτημένο, στον τομέα των κανόνων και των διαδικασιών των δημόσιων συμβάσεων και των διαγωνισμών ανάθεσης·

34. εκτιμά γενικά ότι οι διοικητικές και οι εκτελεστικές ικανότητες των οργανισμών διαχείρισης των ευρωπαϊκών κονδυλίων θα πρέπει να ενισχυθούν αισθητά· κρίνει ότι, στο γεωργικό τομέα, η Ρουμανία οφείλει να ενισχύσει περαιτέρω τις διοικητικές και εκτελεστικές ικανότητες του Οργανισμού Sapard·

35. ζητεί από τη Ρουμανία, στον τομέα της κοινωνικής πολιτικής και της απασχόλησης να μεριμνήσει ώστε να υπάρχουν επαρκείς πόροι για την επιθεώρηση των χώρων εργασίας, ώστε να διασφαλισθεί η ορθή εφαρμογή των διατάξεων περί υγείας και ασφάλειας στο χώρο εργασίας· επιπλέον, καλεί τη Ρουμανία να εστιαστεί στη βελτίωση του επιχειρηματικού κλίματος·

36. ζητεί από τη Ρουμανική Κυβέρνηση να βελτιώσει τις συνθήκες λειτουργίας του Ευρωπαϊκού Κοινωνικού Ταμείου και κατ' αυτό τον τρόπο την ικανότητα απορρόφησης των πιστώσεων για τα στρατηγικά μέτρα για την απασχόληση·

37. επισημαίνει ότι η ευθυγράμμιση της ρουμανικής νομοθεσίας με το κοινοτικό κεκτημένο είναι σχετικά ικανοποιητική στους τομείς της ενέργειας, της βιομηχανίας, της έρευνας και των τηλεπικοινωνιών· καλεί, ωστόσο, τη ρουμανική κυβέρνηση να επιδείξει τη μέγιστη προσοχή στην εφαρμογή της νομοθεσίας περί βιομηχανικής πολιτικής, λόγω των διαρθρωτικών αδυναμιών του τομέα οι οποίες περιορίζουν τις δυνατότητες εφαρμογής· θεωρεί επίσης ότι απαιτείται επειγόντως η ενεργή εξασφάλιση του ενεργειακού εφοδιασμού, καθώς ο παροπλισμός των ανεπαρκών συστημάτων θέρμανσης και η αντιμετώπιση του προβλήματος των μη βιώσιμων ανθρακωρυχείων παραμένουν βασικές προκλήσεις που επιβάλλουν τη λήψη κοινωνικών μέτρων για την αντιμετώπιση των δυσχερειών που αντιμετωπίζει το εργατικό δυναμικό, και ότι χρειάζεται αναθεώρηση της στρατηγικής για την ελευθέρωση του τομέα των τηλεπικοινωνιών·

38. τονίζει ότι για το έτος 2004 η συνολική οικονομική προ-ενταξιακή συνδρομή στη Ρουμανία ανήλθε σε περίπου 825 εκατομμύρια ευρώ, δηλαδή 405,3 εκατομμύρια ευρώ για το εθνικό πρόγραμμα PHARE, 158,7 εκατομμύρια ευρώ από το Sapard και μεταξύ 289 και 343 εκατομμύρια ευρώ από το ISPA και συνεπώς ο συνολικός όγκος της συνδρομής ισοδυναμεί με το 1,4 % περίπου του ΑΕΠ της χώρας·

39. καλεί τη Ρουμανία να συνεχίσει τις προσπάθειές της σε ό,τι αφορά την περιφερειακή πολιτική και το συντονισμό των διαρθρωτικών μηχανισμών, ώστε να ανυψώσει τις διοικητικές ικανότητές της σε ένα επίπεδο που θα της επιτρέψει να αξιοποιήσει πλήρως τους διαρθρωτικούς πόρους·

40. καλεί τη Ρουμανία να επιδείξει τη μέγιστη προσοχή στην εφαρμογή της νομοθεσίας στους τομείς της δικαιοσύνης και των εσωτερικών υποθέσεων και, προς το σκοπό αυτό, να ενισχύσει τους οργανισμούς και τους θεσμούς που είναι επιφορτισμένοι με την εφαρμογή του νόμου και που συνεχίζουν να αντιμετωπίζουν προβλήματα λόγω της έλλειψης προσωπικού και δυνατοτήτων κατάρτισης· ζητεί να επιταχυνθεί η επιστροφή των ιδιοκτησιών και να εγκριθεί νομοθεσία για την επιστροφή των εκκλησιών·

41. εκφράζει τη βαθιά ανησυχία του σχετικά με τις παρατεταμένες μεταβατικές περιόδους που συμφωνήθηκαν στον τομέα του περιβάλλοντος, ιδιαίτερα σε σχέση με την ανάπτυξη των μεταλλείων Ρόσια Μοντάνα, που συνιστά σοβαρό κίνδυνο για το περιβάλλον σε ολόκληρη την περιοχή·

Συμπέρασμα

42. εύχεται, και θεωρεί δυνατή, εφόσον η Ρουμανία, το Συμβούλιο και η Επιτροπή καταβάλουν τις δέουσες προσπάθειες, την ταχεία και ικανοποιητική ολοκλήρωση των διαπραγματεύσεων μέχρι το τέλος του 2004, ενόψει της υπογραφής της συνθήκης ένταξης το συντομότερο δυνατόν εντός του 2005 και με προοπτική την έναρξη ισχύος της την 1η Ιανουαρίου 2007·

43. υπενθυμίζει ότι για τη Ρουμανία θα ισχύουν οι ίδιες διατάξεις με αυτές για τη Βουλγαρία και τα νέα κράτη μέλη και ότι, συνεπώς, είναι πιθανόν να της επιβληθούν οι ειδικές ρήτρες ασφαλείας σε περίπτωση σοβαρών παραλείψεων [δυνάμει των άρθρων 37, 38 και 39 της Πράξης Προσχώρησης του 2003]·

44. εφιστά την προσοχή της Ρουμανίας στο γεγονός ότι, όπως και η Βουλγαρία, θα μπορούσε επιπλέον να αποτελέσει αντικείμενο εφαρμογής ενός ειδικού μηχανισμού διασφάλισης που θα επιτρέπει στην Επιτροπή, εάν αυτή εκτιμήσει ότι υπάρχει σοβαρός κίνδυνος να μην είναι σε θέση η Ρουμανία να τηρήσει τις δεσμεύσεις που απορρέουν από την ένταξή της, ειδικότερα στον τομέα της εφαρμογής του κεκτημένου και του σεβασμού των πολιτικών κριτηρίων της Κοπεγχάγης, να συστήσει στο Συμβούλιο που αποφασίζει ομόφωνα την κατά ένα έτος αναβολή της ένταξής της· η Ρουμανία θα πρέπει να ενταχθεί βάσει της δικής της αξίας και των δικών της επιδόσεων·

45. θα ασκεί αυστηρό έλεγχο στις εξελίξεις που θα σημειωθούν καθ' όλη τη διάρκεια της περιόδου που θα μεσολαβήσει ανάμεσα στην υπογραφή της Συνθήκης και στην ένταξη· προς το σκοπό αυτό, ζητεί από την Επιτροπή να συνεχίσει να ενημερώνει τακτικά το Κοινοβούλιο μέσω της Επιτροπής Εξωτερικών Υποθέσεων·

46. προτρέπει λοιπόν τη Ρουμανία να επιδείξει αυστηρότητα και προσήλωση στην εφαρμογή όλων των δεσμεύσεων που ανέλαβε στις διαπραγματεύσεις και θα μεριμνήσει ώστε η Επιτροπή να δημιουργήσει ένα μηχανισμό διαρκούς στενής επίβλεψης και υποστήριξης, προκειμένου να βοηθήσει τη Ρουμανία προς την κατεύθυνση αυτή·

***

47. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στην Κυβέρνηση και το Κοινοβούλιο της Ρουμανίας.

--------------------------------------------------